text: Seksuelt misbrugte får nyt tilbud 
  03 maj 2019 kl. 14.40
  Frivillige og selvhjælpsgrupper står klar i Haderslev og Vojens. Tilbuddet kan blive udvidet til flere byer. 
  Seksuelt misbrugte får et nyt tilbud i Haderslev Kommune. Her er en gruppe frivillige klar med socialt samvær og individuelle samtaler. Tilbuddet er til voksne mennesker, som har senfølger efter misbrug i barndommen. 
  Der er ikke tale om behandling, men om et supplement. Der er åbne cafeer hver tirsdag i lige uger på Sundhedscentret i Vojens og hver torsdag i lige uger hos Selvhjælp Haderslev. Begge steder fra klokken 16 til 18. 
  
  Selvhjælp i flere byer
  Desuden vil de frivillige stå for selvhjælpsgrupper i begge byer. Det kan der også komme i andre byer i kommunen, hvis der er behov for det. 
  Det er frivillige, som er tilknyttet Center for Seksuelt Misbrugte, som har sat gang i tilbuddet. Det sker i samarbejde med Selvhjælp Haderslev.
  Kommunen støtter projektet med 107.000 kroner om året. Pengene går til koordination af møder, transport samt supervision til de frivillige rådgivere.
  